পাঞ্জাবের জলন্ধরে ১৯২৮ সালে ড. আনোয়ার দিলের জন্ম। তিনি বেড়ে উঠেছেন পাকিস্তানের উত্তর-পশ্চিম সীমান্ত প্রদেশের অ্যাবোটাবাদ শহরে। তিনি শিক্ষালাভ করেছেন লাহোর সরকারি কলেজ ও পেশোয়ার ইসলামিয়া কলেজে। তিনি যুক্তরাষ্ট্রের মিশিগান ইউনিভার্সিটি ও ইন্ডিয়ানা ইউনিভার্সিটিতে উচ্চশিক্ষা লাভ করেছেন। পাকিস্তানের সরকারি ডেরাগাজী খান কলেজ, সরকারি শাহীওয়াল কলেজ এবং লাহোর সরকারি কলেজে তিনি দীর্ঘ ষোলো বছর ইংরেজি বিষয়ের প্রভাষক হিসেবে ছাত্রদের পড়িয়েছেন। পশ্চিম পাকিস্তানের শিক্ষা সম্প্রসারণ সেন্টারে ভাষা-বিশেষজ্ঞ হিসেবে অধ্যাপনা করেছেন। তিনি পরে যুক্তরাষ্ট্রে চলে যান এবং ১৯৭৩ থেকে ২০০৩ সাল পর্যন্ত ক্যালিফোর্নিয়ার সান দিয়েগোর ইউনাইটেড স্টেটস ইন্টারন্যাশনাল ইউনিভার্সিটিতে (পরে যার নামকরণ হয়েছিল অ্যালিয়েন্ট ইন্টারন্যাশনাল ইউনিভার্সিটি) ভাষাতত্ত্ব বিভাগে অধ্যাপনা করেন। তিনি ইউনাইটেড স্টেটস ইন্টারন্যাশনাল ইউনিভার্সিটিতে ২০০৩ সাল থেকে প্রফেসর এমেরিটাস হিসেবে দায়িত্ব পালন করছেন।